**Rámcová dohoda**

uzatvorená podľa § 269 ods. 2 zákona č. 513/1991 Zb. Obchodného zákonníka a v súlade s § 83 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej aj ako „zákon o verejnom obstarávaní“).

**Čl. I**

**Zmluvné strany**

**Kupujúci: Mesto Košice**

sídlo: Trieda SNP 48/A, 040 11 Košice

 štatutárny orgán: Ing. Jaroslav Polaček, primátor

 IČO: 00691135

 DIČ: 2021186904

 (ďalej len „**kupujúci**“)

**Predávajúci: ....................**

sídlo:

 štatutárny orgán:

 IČO:

 DIČ:

 IBAN:

 telefón:

 e-mail:

(ďalej len „**predávajúci**“)

**Čl. II**

**Úvodné ustanovenia**

1. Táto Rámcová dohoda sa uzatvára na základe výsledku uskutočneného postupu verejného obstarávania nadlimitnej zákazky podľa § 66 zákona o verejnom obstarávaní pod názvom **„Potraviny pre školské jedálne pri MŠ - 2025 – Časť 3 – Živočíšne výrobky, mäso a mäsové výrobky“.**
2. Predávajúci vyhlasuje, že ako prevádzkovateľ potravinárskeho podniku registroval všetky svoje prevádzkarne, prostredníctvom ktorých bude plniť túto zmluvu, na príslušnom orgáne úradnej kontroly potravín a že táto registrácia je v čase uzavretia tejto Rámcovej dohody platná a účinná.
3. Predávajúci vyhlasuje, že je spôsobilý plniť predmet tejto Rámcovej dohody v súlade so zákonom č. 152/1995 Z. z. o potravinách v znení neskorších predpisov, ako aj v súlade s požiadavkami ustanovenými všeobecne záväznými právnymi predpismi na bezpečnosť potravín a ich kvalitu, hygienu, požiadavkami na zloženie potravín, zložky, ako aj technologické postupy používané pri ich výrobe a požiadavkami na balenie jednotlivých potravín, ich skupín alebo všetkých potravín, rozsah a spôsob ich označovania, ich skladovanie, prepravu a inú manipuláciu s nimi, ich umiestňovanie na trh.

**Čl. III**

**Predmet Rámcovej dohody**

1. Účelom Rámcovej dohody je ustanoviť rámcové zmluvné podmienky pre uzatváranie čiastkových objednávok ( ďalej len „objednávok“ ) medzi predávajúcim a kupujúcim, s cieľom zabezpečiť opakovanú a kontinuálnu dodávku potravín v závislosti od požiadaviek a potrieb kupujúceho, za podmienok ustanovených touto zmluvou a jednotlivými objednávkami. Dodávka potravín sa bude realizovať na základe čiastkových objednávok vystavených kontaktnou osobou prevádzkovej jednotky kupujúceho – podľa zoznamu, ktorý tvorí *Prílohu č.2* tejto Rámcovej dohody.
2. Predmetom tejto Rámcovej dohody je záväzok predávajúceho dodávať potraviny spĺňajúce predpísané požiadavky na výživovú hodnotu, kvalitu, bezpečnosť a hygienu, bez vykazovania zjavných kvalitatívnych nedostatkov (ďalej aj ako „tovar“) v parametroch a špecifikácii podľa *Prílohy č. 1 – Špecifikácia predmetu zákazky* (podľa ponuky uchádzača), ktorá tvorí neoddeliteľnú súčasť tejto Rámcovej dohody, a záväzok kupujúceho prevziať tovar a zaplatiť kúpnu cenu v súlade s právami a povinnosťami a podmienkami dohodnutými v tejto Rámcovej dohode. Predávajúci sa zaväzuje dodávať tovar v množstve, kvalite a termínoch špecifikovaných v tejto Rámcovej dohode.
3. Kupujúci pri realizácii dodávok tovaru predávajúcim bude vykonávať kontrolu preberaného tovaru z dôvodu overenia či dodaný tovar má požadovanú kvalitu a spĺňa parametre čerstvosti. V prípade ak predávajúci poruší zásadu kvality dodaného tovaru, kupujúci tento nepreberie a bude to považovať za podstatné porušenie Rámcovej dohody.
4. V prípade bezproblémového dodania tovaru predávajúcim sa kupujúci zaväzuje riadne a včas dodaný tovar od predávajúceho prevziať a zaplatiť predávajúcemu kúpnu cenu, určenú v súlade s čl. IV. tejto Rámcovej dohody.
5. Predávajúci sa zaväzuje počas celého trvania tejto Rámcovej dohody mať v obchodnej ponuke a k dispozícii pre kupujúceho celý sortiment tovaru podľa *Prílohy č. 1* tejto Rámcovej dohody.
6. Zmluvné strany sa dohodli, že rozsah a množstvo tovaru uvedené v *Prílohe č.1* k tejto Rámcovej dohode je len orientačné a skutočne odobrané množstvo sa bude odvíjať od skutočných potrieb kupujúceho po dobu trvania tejto Rámcovej dohody.
7. Predávajúci sa touto zmluvou zaväzuje dodávať tovar, ktorý musí spĺňať všetky zákonom stanovené normy a musí byť 1. akostnej triedy. Predávajúci bude všetky plnenia tejto Rámcovej dohody vykonávať v súlade s príslušnými právnymi predpismi a štandardmi kvality uplatňujúcimi sa v danej oblasti.
8. Kupujúci sa pri obstarávaní tovaru, ktorým sú potraviny špecifikované *v Prílohe č. 1*, riadi Aplikáciou princípov k Materiálno – spotrebným normám a receptúram pre školské stravovanie (revízia 2021), ktorú vydalo Ministerstvo školstva, vedy, výskumu a športu SR.

**Čl. IV**

**Dodacie podmienky**

1. Predávajúci sa zaväzuje dodávať kupujúcemu tovar podľa článku III. tejto Rámcovej dohody priebežne počas platnosti tejto Rámcovej dohody do miesta dodania tovaru. Miestom dodania tovaru sú materské školy bez právnej subjektivity v zriaďovateľskej pôsobnosti mesta Košice, v zmysle *Prílohy č. 2* tejto Rámcovej dohody.
2. Množstvo a druh tovaru budú bližšie špecifikované v objednávke vystavenej kontaktnou osobou prevádzkovej jednotky kupujúceho. Kupujúci má právo objednávať presné množstva (kg, l, ks) bez podmienky odberu minimálneho množstva.
3. Kupujúci predloží objednávku predávajúcemu najneskôr deň pred termínom dodávky, a to do 14:00 hod.
4. Objednávku kupujúci predloží predávajúcemu vo forme e-mailu alebo telefonicky prostredníctvom obchodného zástupcu predávajúceho.
5. Predávajúci sa zaväzuje dodávať tovar od 06:00 hod do 08:00 hod. daného dňa (termín dodávky).
6. Súčasťou záväzku predávajúceho podľa tejto Rámcovej dohody sú aj služby spojené s dodaním tovaru, t. j. zabezpečenie kompletizácie tovaru, balenie tovaru, jeho doprava a vyloženie v mieste plnenia.
7. Dopravu tovaru na miesto dodania, určené kupujúcim v objednávke, zabezpečuje predávajúci na vlastné náklady tak, aby bola zabezpečená dostatočná ochrana pred jeho poškodením alebo znehodnotením.
8. V prípade, že to platná legislatíva pre dodávaný druh tovaru vyžaduje, na tento účel predávajúci vlastní platné osvedčenie o spôsobilosti dopravného prostriedku na prepravu dodávaného druhu potravín a surovín v zmysle platnej legislatívy. V prípade, ak dodávka tovaru sa bude vykonávať na základe zmluvného vzťahu s dopravcom, uchádzač predloží uzavretú zmluvu s dopravcom a potvrdenie spôsobilosti na motorové vozidlá, ktoré sú spôsobilé na prepravu dohodnutého tovaru.

**Čl. V**

**Kúpna cena a platobné podmienky**

1. Kúpna cena tovaru je určená v súlade so zákonom č. 18/1996 Zb. o cenách v znení neskorších predpisov a na základe ponuky úspešného uchádzača vo verejnom obstarávaní vyhlásenom verejným obstarávateľom.
2. Kúpna cena za tovar je uvedená *v Prílohe č. 1* tejto Rámcovej dohody. Kúpna cena je stanovená vrátane DPH, obalu, dopravy do miesta plnenia, cla, dovoznej prirážky a ďalších nákladov spojených s dodávkou tovaru na miesto určenia.
3. Zmluvné strany sa dohodli, že celková cena za tovar dodaný na základe čiastkových objednávok môže byť maximálne do výšky **........... EUR s DPH** za dobu trvania Rámcovej dohody. Cena je stanovená na základe oceneného zoznamu tovaru, ktorý je neoddeliteľnou súčasťou Rámcovej dohody - *Príloha č. 1 – Špecifikácia predmetu zákazky* (podľa ponuky uchádzača).
4. Kupujúci si vyhradzuje právo znížiť množstvo objednaných tovarov, ak dôjde k zníženiu jeho finančných zdrojov.
5. Kupujúci neposkytne predávajúcemu žiadne zálohy.
6. Predmetom fakturácie bude len skutočne objednaný, dodaný a kupujúcim prebraný druh tovaru podľa nevyhnutnej potreby kupujúceho počas trvania Rámcovej dohody.
7. Kúpna cena je splatná na základe faktúr predávajúceho, ktoré budú kupujúcemu odovzdané súčasne s predmetom plnenia. Faktúry musia obsahovať náležitosti daňového dokladu a špecifikáciu ceny, povinnou prílohou faktúry je dodací list skutočne prebraného tovaru kupujúcim. Lehota splatnosti faktúry je 30 dní odo dňa jej doručenia. Pre účely tejto Rámcovej dohody sa za deň úhrady považuje deň odoslania príslušnej finančnej sumy z účtu kupujúceho na účet predávajúceho.
8. V prípade, ak faktúra nebude obsahovať všetky náležitosti daňového dokladu alebo bude absentovať dodací list, kupujúci je oprávnený vrátiť ju predávajúcemu do dátumu splatnosti s tým, že prestane plynúť lehota splatnosti faktúry. Predávajúci je povinný faktúru podľa charakteru nedostatku opraviť alebo vystaviť novú. Na opravenej alebo novej faktúre vyznačí nový dátum splatnosti faktúry.
9. Cenu tovaru je možné meniť písomnou dohodou zmluvných strán, ak dôjde k zmene zákonných podmienok pre výpočet DPH a iných administratívnych opatrení štátu. Predávajúci sa zaväzuje kupujúcemu znížiť jednotkové ceny kedykoľvek počas trvania Rámcovej dohody, a to v prípade zavedenia tzv. akciových cien alebo sezónnych cien tovaru na trhu, a to aj bez vyzvania kupujúceho, priamo znížením ceny vo faktúre vystavenej a doručenej kupujúcemu po dodaní tovaru, ktorého sa akciové/sezónne ceny týkajú.
10. V prípade, ak kupujúci zistí, že na trhu niektorý dodávateľ predáva jednotlivé druhy tovaru resp. kvalitatívne porovnateľné výrobky ako tovar za nižšiu cenu, než je cena dohodnutá touto Rámcovou dohodou, oznámi kupujúci túto skutočnosť predávajúcemu.
11. Predávajúci môže na základe oznámenia podľa ods. 10 tohto článku znížiť kúpnu cenu za jednotlivé druhy tovaru na cenovú hranicu výhodnejšej akciovej cenovej ponuky iného dodávateľa a za takto znížené ceny dodávať tovar kupujúcemu po dobu trvania akciového zvýhodneného cenového režimu u iného dodávateľa s tým, že po skončení akcie platia pre zmluvné strany opäť ceny uvedené v *Prílohe č.1* tejto Rámcovej dohody.

**Čl. VI**

**Zodpovednosť za vady a akosť tovarov**

1. Predávajúci zodpovedá za to, že dodaný tovar je spôsobilý na uvedenie na trh a spĺňa kvalitatívne požiadavky, ktoré sú stanovené všeobecne záväznými právnymi predpismi, ako i normami a požiadavkami predpisov Európskej únie pre potraviny. Predávajúci sa zaväzuje, že dodávaný tovar bude zodpovedať zákonu č. 152/1995 Z.z. o potravinách v znení neskorších predpisov a Vyhláškam v súlade s Potravinovým kódexom SR.
2. Predávajúci je povinný dodať kupujúcemu tovar v množstve a akosti podľa podmienok tejto Rámcovej dohody a konkrétnej objednávky, ktorý je spôsobilý na užívanie na dojednaný účel. V prípade, ak sa tak nestane, tovar má vady, kupujúci si vyhradzuje právo neprevziať tovar so zjavnými vadami. Prípadné skryté vady alebo zjavné vady dodaného tovaru nezistené pri preberaní tovaru, kupujúci písomne oznámi predávajúcemu bez zbytočného odkladu po ich zistení, najneskôr do uplynutia záručnej doby. Záručná doba stanovená výrobcom bude vyznačená na obaloch tovaru alebo pri nebalenom tovare na dodacom liste.
3. Predávajúci zaručuje, že ním dodaný tovar bude mať požadovanú akosť po celú dobu minimálnej trvanlivosti platnej pre jednotlivé druhy tovarov, ktorá je dĺžkou záručnej doby poskytovanej výrobcom. Predávajúci sa zaväzuje dodávať tovar, ktorý v čase dodania nemá uplynutú viac ako jednu tretinu výrobcom stanovenej exspiračnej doby a počas stanovenej exspiračnej doby bude mať vlastnosti stanovené kvalitatívnymi parametrami.
4. Kupujúci je povinný pri prevzatí tovaru vykonať kontrolu množstva a akosti tovaru a vady zjavne zistené je povinný reklamovať ihneď. Ak kupujúci zistí zjavné vady pri dodaní tovaru vrátane vád súvisiacich s kvalitou tovaru, má právo ho odmietnuť t. j. neprevziať, a to v takom množstve a rozsahu, na aké sa táto vada vzťahuje, tým, že si voči predávajúcemu uplatní reklamáciu ihneď i s odôvodnením. Kupujúci má nárok na dodanie chýbajúcej časti alebo chýbajúceho množstva tovaru na dodanie náhradného tovaru a to najneskôr do 60 minút od zistenia tejto skutočnosti a neprevzatia pôvodnej dodávky tovaru.
5. Predávajúci je povinný vysporiadať reklamáciu vád zjavných a vád akosti ihneď. Reklamáciu skrytých vád tovaru je predávajúci povinný vysporiadať do 24 hodín odo dňa prijatia reklamácie.
6. Predávajúci je povinný písomne sa vyjadriť k reklamácii najneskôr do 3 dní po jej doručení. Ak sa v tejto lehote nevyjadrí, znamená to, že súhlasí s opodstatnenosťou reklamácie.
7. V ostatných prípadoch, neupravených touto zmluvou, sa budú zmluvné strany riadiť ustanoveniami § 422 a nasl. Obchodného zákonníka, ktoré upravujú nároky zo zodpovednosti za vady tovaru.

**Čl. VII**

**Sankcie a možnosť vrátenia tovaru**

1. Pri porušení jednotlivej zmluvnej povinnosti predávajúceho dodať predmet plnenia v dohodnutom termíne, na dohodnuté miesto, v požadovanej kvalite a za dohodnutú cenu, je kupujúci oprávnený uplatniť voči predávajúcemu zmluvnú pokutu vo výške 100,- Eur za každé jedno porušenie. To platí aj v prípade nedodania alebo oneskoreného dodania dokladov, ktoré sú potrebné na prevzatie alebo na užívanie tovaru, alebo iných dokladov, ktoré je predávajúci povinný predložiť kupujúcemu podľa tejto Rámcovej dohody.
2. V prípade omeškania kupujúceho s uhradením faktúry, je predávajúci oprávnený účtovať kupujúcemu zmluvnú pokutu vo výške 0,05% z dlžnej sumy za každý deň omeškania.
3. Pri porušení jednotlivej zmluvnej povinnosti predávajúceho dodať predmet plnenia v dohodnutom termíne, na dohodnuté miesto, v požadovanej kvalite a za dohodnutú cenu, je kupujúci oprávnený uplatniť voči predávajúcemu nárok na preukázateľné náklady, ktoré mu vznikli neplnením zmluvnej povinnosti zo strany predávajúceho. Všetky preukázateľné náklady, ktoré kupujúcemu vzniknú a bude si uplatňovať právo odpočítať ich od fakturovanej čiastky za dodaný tovar, písomne uvedie a predávajúcemu doručí, vrátane odôvodnenia a špecifikácie uplatňovanej finančnej čiastky.
4. Kupujúci je oprávnený započítať si svoju pohľadávku voči predávajúcemu na zmluvnú pokutu, náhradu škody, ušlý zisk a na preukázateľné náklady proti pohľadávke predávajúceho na uhradenie kúpnej ceny.
5. Zaplatenie zmluvnej pokuty nezbavuje predávajúceho povinnosti dodať tovar alebo doklady podľa tejto Rámcovej dohody.
6. Zmluvné strany prehlasujú, že výška zmluvnej pokuty je primeraná, je v súlade so zásadami poctivého obchodného styku a bola dohodnutá s prihliadnutím na význam zabezpečovaných povinností.
7. Zaplatením zmluvnej pokuty nie je dotknuté právo kupujúceho na náhradu škody, ktorá mu omeškaním predávajúceho vznikla.
8. Zodpovednosť za škodu sa bude riadiť podľa príslušných ustanovení Obchodného zákonníka. Pre účely tejto Rámcovej dohody sa škodou rozumejú aj náklady kupujúceho na zabezpečenie rovnakého alebo porovnateľného tovaru u iného predávajúceho a to v prípade omeškania predávajúceho s dodaním tovaru alebo odstránením vád tovaru, pokiaľ toto omeškanie ohrozuje činnosť kupujúceho.
9. Kupujúci si vyhradzuje právo odmietnuť prevziať tovar z dôvodu nedodržania ceny, akosti, štruktúry alebo množstva tovaru špecifikovaného v objednávke, pokiaľ sa zmluvné strany nedohodnú inak. Kupujúci odmietne prevziať tovar aj v prípade ak bude javiť znaky po plesni, hnilobe alebo inej známke zníženia kvality a čerstvosti. V prípade ak predávajúci poruší zásadu kvality dodaného tovaru, kupujúci tento nepreberie a bude to považovať za hrubé porušenie Rámcovej dohody.
10. V prípade ak tovar nebude označený v súlade platnou legislatívou bude to kupujúci považovať za hrubé porušenie Rámcovej dohody.

**Čl. VIII**

**Subdodávatelia**

1. Subdodávatelia:
2. V prípade dodávania tovaru prostredníctvom ďalších osôb zodpovedá predávajúci kupujúcemu za splnenie záväzku riadne dodať tovar akoby dodával tovar sám.
3. Predávajúci v *Prílohe č. 3* Rámcovej dohody je povinný uviesť v zmysle § 41 ods. 3 zákona o verejnom obstarávaní ako aj pre účely § 11 zákona o verejnom obstarávaní údaje o známych subdodávateľoch, ktorí sa podieľajú na plnení podľa čiastkových objednávok na základe Rámcovej dohody, v rozsahu obchodné meno a adresa sídla subdodávateľa, IČO, meno a priezvisko, adresa pobytu a dátum narodenia osoby oprávnenej konať za subdodávateľa a podiel subdodávok**.**
4. Predávajúci je povinný bezodkladne oznámiť kupujúcemu akúkoľvek zmenu o subdodávateľoch, ktorí sa podieľajú na dodaní tovaru podľa čiastkových objednávok na základe Rámcovej dohody v rozsahu podľa predchádzajúceho písmena. Zmluvné strany sa výslovne dohodli, že na zmenu údajov o subdodávateľoch nie je potrebné uzatvoriť dodatok k tejto Rámcovej dohode.
5. Predávajúci je počas platnosti Rámcovej dohody oprávnený zmeniť subdodávateľa uvedeného v *Prílohe č. 3* Rámcovej dohody výlučne na základe predchádzajúceho písomného oznámenia kupujúcemu. Kupujúci má právo písomne vyjadriť svoj nesúhlas ohľadom zmeny subdodávateľa a požiadať predávajúceho o určenie iného subdodávateľa, ak má na to závažné dôvody (napr. ak nový subdodávateľ nie je zapísaný v registri partnerov verejného sektora podľa zákona č. 315/2016 Z. z. o registri partnerov verejného sektora v znení neskorších predpisov (ďalej len „zákon o RPVS“, v prípade, ak mu takáto povinnosť vyplýva zo zákona o RPVS, ak uchádzač mení subdodávateľa, ktorým plnil podmienky účasti a nový subdodávateľ stanovené podmienky účasti nespĺňa, nekvalitné plnenie realizované konkrétnym subdodávateľom na predchádzajúcich plneniach zmlúv, atď.).
6. Ak je podľa platných právnych predpisov (najmä podľa zákona RPVS) zhotoviteľ a/alebo subdodávateľ, ktorý sa podieľa na plnení čiastkových objednávok na základe Rámcovej dohody partnerom verejného sektora, predávajúci sa zaväzuje a zodpovedá za to, že v čase podpísania Rámcovej dohody až do času podpísania Rámcovej dohody objednávateľom a zároveň aj počas celej doby platnosti a účinnosti tejto Rámcovej dohody, sú on a jeho subdodávatelia platne zapísaní v registri partnerov verejného sektora a že zapísaný konečný užívateľ výhod partnera verejného sektora nie je osobou podľa § 11 ods. 1 písm. c) zákona o verejnom obstarávaní.
7. V prípade, ak podľa platných právnych predpisov (najmä podľa zákona o RPVS) predávajúci alebo jeho subdodávateľ, ktorý sa podieľa na plnení čiastkových objednávok na základe Rámcovej dohody nemal v čase uzavretia Rámcovej dohody alebo nebude mať v priebehu platnosti a účinnosti Rámcovej dohody platne zapísané údaje v registri partnerov verejného sektora a takúto povinnosť má, alebo ak konečný užívateľ výhod partnera verejného sektora je osobou podľa § 11 ods. 1 zákona o verejnom obstarávaní, kupujúci môže od Rámcovej dohody odstúpiť.

**Čl. IX**

**Doba trvania a skončenie Rámcovej dohody**

1. Rámcová dohoda sa uzatvára na dobu určitú, a to na obdobie **12 mesiacov** odo dňa nadobudnutia jej účinnosti.
2. Omeškanie predávajúceho s dodaním tovaru o viac ako 1 kalendárny deň a/alebo nedodanie tovaru vôbec a/alebo oznámenie predávajúceho, že nie je schopný dodať tovar podľa objednávky kupujúceho sa považuje za **podstatné porušenie** tejto Rámcovej dohody a zakladá kupujúcemu právo od tejto Rámcovej dohody odstúpiť.
3. Opakované (min. 2x počas trvania Rámcovej dohody) dodanie vadného a/alebo nekvalitného tovaru a/alebo tovaru, ktorý v čase dodania prekročil prvú tretinu doby spotreby/doby minimálnej trvanlivosti alebo opakované (min. 2x počas trvania Rámcovej dohody) porušenie inej povinnosti, ktorá pre predávajúceho vyplýva z tejto Rámcovej dohody, sa považuje za **podstatné porušenie** tejto Rámcovej dohody a zakladá kupujúcemu právo od tejto Rámcovej dohody odstúpiť.
4. Ak predávajúci stratil právne alebo vecné predpoklady na riadne plnenie tejto Rámcovej dohody a/alebo sa po nadobudnutí účinnosti tejto Rámcovej dohody ukázali nepravdivými vyhlásenia predávajúceho v článku II. bodu 2 alebo bodu 3 tejto Rámcovej dohody, považuje sa to za **podstatné porušenie** tejto Rámcovej dohody a zakladá kupujúcemu právo od tejto Rámcovej dohody odstúpiť.
5. Kupujúci je tiež oprávnený od tejto Rámcovej dohody odstúpiť, ak:
	* 1. okolnosti vylučujúce zodpovednosť predávajúceho trvajú viac ako 60 dní
		2. v rámci kontroly verejného obstarávania zákazky, výsledkom ktorej bolo konštatované porušenie zákona,
		3. na majetok predávajúceho je vyhlásený konkurz a/alebo konkurzné konanie bolo zastavené pre nedostatok majetku a/alebo je predávajúcemu povolená reštrukturalizácia a/alebo predávajúci vstúpi do likvidácie, preruší alebo iným spôsobom skončí svoju podnikateľskú činnosť a/alebo poskytovateľ predá svoj podnik alebo časť podniku,
		4. u  predávajúceho prebehla reorganizácia, zmena právnej formy, a tieto zmeny nie sú súladné so zákonom o verejnom obstarávaní,
		5. právoplatným rozhodnutím Protimonopolného úradu SR bolo konštatované, že predávajúci sa pri získaní zákazky, ktorej výsledkom je táto Rámcová dohoda, dopustil kolízneho správania a/alebo v prípade, ak predávajúci iným nedovoleným spôsobom ovplyvnil výber víťazného uchádzača, a tým narušil alebo ohrozil hospodársku súťaž,
		6. je splnený niektorý z dôvodov na odstúpenie od Rámcovej dohody podľa § 19 zákona o verejnom obstarávaní,
		7. z iných zákonných dôvodov.
6. V prípade odstúpenia od Rámcovej dohody zanikajú všetky práva a povinnosti zmluvných strán k dátumu nadobudnutia účinnosti odstúpenia od Rámcovej dohody. Účinky odstúpenia od Rámcovej dohody nastávajú dňom doručenia písomného oznámenia o odstúpení od Rámcovej dohody druhej zmluvnej strane.
7. Odstúpenie od Rámcovej dohody nemá vplyv na nárok na náhradu škody vzniknutej porušením Rámcovej dohody a nároku na zmluvnú pokutu. Úplná alebo čiastočná zodpovednosť zmluvnej strany je vylúčená v prípadoch zásahu vyššej moci.
8. Kupujúci je oprávnený Rámcovú dohodu vypovedať aj bez udania dôvodu, a to písomnou výpoveďou riadne doručenou predávajúcemu. Výpovedná lehota je jeden mesiac a začína plynúť od prvého dňa kalendárneho mesiaca nasledujúceho po doručení výpovede a skončí sa uplynutím posledného dňa príslušného kalendárneho mesiaca.
9. Kupujúci môže vypovedať túto zmluvu aj z dôvodu uvedeného v článku VI. bod 5 tejto Rámcovej dohody.

**Čl. X**

**Spoločné ustanovenia**

1. Zmluvné strany sa dohodli, že všetky písomnosti si budú doručovať na adresu sídla zmluvnej strany uvedenú v čl. I tejto Rámcovej dohody. V prípade, že nebude možné písomnosť doručiť na adresu sídla zmluvnej strany uvedenú v tejto Rámcovej dohode, písomnosť sa po troch dňoch od vrátenia nedoručenej zásielky odosielateľovi považuje za doručenú, a to aj vtedy, ak ten, kto je oprávnený za zmluvnú stranu konať, sa o tom nedozvie.
2. Zmluvné strany sa zaväzujú všetky zmeny identifikačných údajov (napr. zmenu sídla, oprávnených osôb, atď.) a iných skutočnosti potrebných pre riadne a bezproblémové plnenie Rámcovej dohody, bezodkladne písomne oznámiť druhej zmluvnej strane.

**Čl. XI**

**Záverečné ustanovenia**

1. Zmena a doplnky k tejto Rámcovej dohode je možné vykonať po vzájomnej dohode zmluvných strán formou písomných dodatkov.
2. Práva a povinnosti zmluvných strán výslovne touto zmluvou neupravené sa riadia príslušnými ustanoveniami zákona č. 513/1991 Zb. Obchodného zákonníka, v znení neskorších predpisov, zákona o verejnom obstarávaní a ďalšími všeobecne záväznými platnými právnymi predpismi Slovenskej republiky a EÚ.
3. Zmluvné strany sa zaväzujú, že všetky spory vyplývajúce z tejto zmluvy budú riešiť prednostne osobným rokovaním o možnej dohode. Zmluvné strany sa dohodli, že vzťahy vzniknuté medzi zmluvnými stranami na základe tejto zmluvy sa riadia slovenským právnym poriadkom. Prípadné spory, o ktorých sa zmluvné strany nedohodli, budú postúpené na rozhodnutie vecne a miestne príslušnému súdu podľa sídla odporcu.
4. V prípade, že bude niektoré z jednotlivých ustanovení zmluvy považované za neplatné, nevymáhateľné či neúčinné, nebude mať táto skutočnosť vplyv na platnosť zostávajúcich ustanovení zmluvy. Namiesto neplatného, nevymáhateľného, či neúčinného ustanovenia, bude platiť také ustanovenie, ktoré čo najviac zodpovedá zmyslu a účelu neúčinného ustanovenia.
5. Predávajúci sa zaväzuje, že nebude poskytovať informácie o predmete Rámcovej dohody a plnení svojich záväzkov z Rámcovej dohody tretím osobám bez predchádzajúceho súhlasu kupujúceho, pokiaľ osobitný predpis neustanovuje inak.
6. Táto Rámcová dohoda bola uzavretá dobromyseľne, slobodne a vážne, určite a zrozumiteľne, nebola uzavretá v tiesni ani za inak jednostranne výhodných podmienok.
7. Zmluvné strany si túto Rámcovú dohodu prečítali, jej obsahu porozumeli a na znak súhlasu ju vlastnoručne podpísali.
8. Neoddeliteľnou súčasťou tejto Rámcovej dohody je:

*Príloha č. 1 – Špecifikácia predmetu zákazky – Časť 3 - Živočíšne výrobky, mäso a mäsové výrobky* (podľa ponuky uchádzača).

*Príloha č. 2 – Zoznam materských škôl bez právnej subjektivity*

*Príloha č. 3 – Zoznam subdodávateľov*

1. Rámcová dohoda je vyhotovená v štyroch rovnopisoch, z ktorých tri obdrží kupujúci a jeden predávajúci.
2. Rámcová dohoda nadobúda platnosť dňom podpísania obidvoma zmluvnými stranami a účinnosť dňom nasledujúcim po dni jej zverejnenia v Centrálnom registri zmlúv v zmysle príslušných právnych predpisov.

Za predávajúceho: .......................... Za kupujúceho: Mesto Košice

V ...................... , dňa.............. V .................... , dňa...................

................................................ ..................................................

(*Meno, priezvisko štatutárneho orgánu*) Jaroslav Polaček

 primátor mesta Košice